[335A] ཨཱརྱ་བཛྲ་ཨ་ཛི་ཏ་ཨ་ན་ལ་པྲ་མོ་ཧ་ནི་ནཱ་མ་དྷ་ར་ཎཱི། བོད་སྐད་
དུ༑ འཕགས་པ་རྡོ་རྗེ་མི་ཕམ་པ་མེ་ལྟར་རབ་ཏུ་རྨོངས་བྱེད་ཅེས་བྱ་བའི་གཟུངས། སངས་རྒྱས་དང། བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །འདི་སྐད་
བདག་གིས་ཐོས་པ་དུས་གཅིག་ན། བཅོམ་ལྡན་འདས་རིན་པོ་ཆེའི་ཁང་པ་བརྩེགས་པ་ཅན་གྱི་རིའི་གངས། རི་སུལ་གྱི་མཆོག། རི་རབ་ཀྱི་སྨད་དང་རྐེད་ལྟར་གསེར་གྱི་རྡོ་
སྣ་ཚོགས་ཀྱིས་གང་ཞིང་རིའུ་བྲེས་པ་འབར་བ། རིན་པོ་ཆེའི་རྡོ་དུ་མའི་འོད་སྣ་ཚོགས་འཇའ་ལྟ་བུ་བྱུང་བའི་རྡོ་ལེབ་ཡངས་པ། མེ་ཏོག་དྲི་ཞིམ་པོ་བཀྲམ་ཞིང་ཕྱེ་མ་
དང། བདུག་པ་དྲི་ཞིམ་པ་མང་པོས་ཕུག་གི་ནང་དང་ནགས་བསྒོས་པ། བདུག་པ་དང། ཨ་ག་རུ་དང། ཕྱེ་མ་དང། དྲིལ་བུ་དང། བླ་རེས་མཛེས་པར་བྱས་པའི་རི་བོ་
མཆོག་ལ་བཞུགས་ཏེ་དེ་ན་བཅོམ་ལྡན་འདས་ལྷ་རྣམས་དང། ལྷའི་བུ་རྣམས་དང། ལྷ་མ་ཡིན་རྣམས་དང། ལྷ་མ་ཡིན་གྱི་བུ་རྣམས་དང་ལྷ་རྣམས་དང་ནམ་མཁའ་
ལྡིང་རྣམས་དང། ཀླུ་རྣམས་དང། གནོད་སྦྱིན་རྣམས་དང། མི་འམ་ཅི་རྣམས་དང། སྲིན་པོ་རྣམས་དང། དྲི་ཟ་རྣམས་དང། རིག་སྔགས་འཆང་གྲུབ་པ་རྣམས་དང་

[335B] ལོག་འདྲེན་རྣམས་དང། ཤ་ཟ་རྣམས་དང། སྣང་བ་དང། མི་སྣང་བའི་མ་མོའི་ཚོགས་ཁྱབ་པར་བྱེད་པ་རྒྱ་ཆེན་པོ་དག་གིས་དཔག་ཚད་ལྔ་བརྒྱར་འཁོར་
གྱི་དཀྱིལ་འཁོར་དུ་གྱུར་པར་འདུས་ཏེ། དེ་ན་གནས་པའི་བྱང་ཆུབ་སེམས་དཔའ་བདུན་ཁྲི་ལྔ་སྟོང་དང། དགེ་སློང་ཁྲི་ཉིས་སྟོང་ལྔ་བརྒྱ་དང་ཐབས་ཅིག་གོ། བཅོམ་ལྡན་འདས་
ནི༑ ཆོས་སྟོན་ཏེ། གནས་པར་བདེ་བ། མཉན་ན་བདེ་བ། འཁོར་བ་ལས་ངེས་པར་འབྱུང་བའི་ཆོས་སྟོན་ཏོ། །དེ་ན་ལྷ་རྣམས་དང། ལྷའི་བུ་རྣམས་དང། ལྷ་མ་ཡིན་རྣམས་དང་
ལྷ་མ་ཡིན་གྱི་བུ་རྣམས་དང། རླུང་ལྷ་རྣམས་དང། རླུང་ལྷའི་བུ་རྣམས་དང། ནམ་མཁའ་ལྡིང་རྣམས་དང། ཀླུ་རྣམས་དང། གནོད་སྦྱིན་རྣམས་དང། མིའམ་ཅི་རྣམས་དང་
སྲིན་པོ་རྣམས་དང། སྲིན་པོའི་བུ་རྣམས་དང། དྲི་ཟ་རྣམས་དང་།རིག་སྔགས་གྲུབ་པ་རྣམས་དང། འབྱུང་པོ་རྣམས་དང། ལོག་འདྲེན་རྣམས་དང། ཤ་ཟ་རྣམས་དང་སྣང་
བ་དང། མི་སྣང་བའི་མ་མོའི་ཚོགས་རྣམས་དང། འབྱུང་པོའི་ཚོགས་རྣམས་རྣམ་པར་རྒྱུ་ཞིང་ཀུ་ཅོ་དང། འཇིགས་པ་དང། ཉམ་ཐག་པའི་སྒྲ་འབྱིན་ཏོ། །བཅོམ་ལྡན་
འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པས་སྒྲ་དེ་དག་གསན་ནས་འདི་སྐད་ཅེས་བཀའ་སྩལ་ཏོ། །ཀྱེ་བཞིན་བཟང་

[336A]༄༅། །དག་ཅིའི་ཕྱིར་ཀུ་ཅོ་དང། འཇིགས་པ་དང། ཉམ་ཐག་པ་དང། འཁྲུག་པའི་སྒྲ་འབྱིན། དེ་དག་གིས་གསོལ་པ། བཅོམ་ལྡན་འདས་།བདག་ཅག་ནི། དག་
དུ་བགྱིས་ཏེ། གནོད་པ་དང་དྲང་བས་བཀུག་ཅིང་དྲངས་ཏེ་མཐོ་བརྩམས་ན། བཅོམ་ལྡན་འདས། བསྐྱབ་ཏུ་གསོལ། དེ་སྐད་ཅེས་གསོལ་པ་དང། བཅོམ་ལྡན་འདས་ཀྱིས་
ཐམས་ཅད་ཀྱི་སྟེང་གི་དཀྱིལ་འཁོར་ཡངས་པ་སྟོན་པའི་མཆོག་གི་བློ་གྲོས་དང། བློ་དང། ལས་དང། ལས་ཀྱི་མཐའ་དང་ལྡན་པ། ས་ཆེན་པོ་ལས་ས་གཞན་ཐོབ་པ་རྒྱལ་
ཚབ་ཏུ་ཉེ་སྟེ་ཆོས་ཀྱི་རྒྱལ་སྲིད་ལ་དབང་བསྐུར་བའི་བྱང་ཆུབ་སེམས་དཔའ་སེམས་དཔའ་ཆེན་པོ་རྗེས་སུ་དགོངས་པར་མཛད་པ་ཙམ་གྱིས་འོངས་ཏེ། རྡོ་རྗེའི་ཟོམ་ལྟར་
དཔུང་མགོ་ཡངས་པ། རྡོ་རྗེ་ལྟར་མཁྲེགས་པའི་ཅོད་པན་འོད་ཟེར་འཚེར་བ་ཅན་རྡོ་རྗེའི་དཔུང་རྒྱན་དང་ལྡན་པ། ལུས་མཁྲེགས་ཤིང་སྲ་བ། ལག་ན་རྡོ་རྗེ་དང། ཞགས་
པ་དང། ལག་ཆ་བརྟན་པོ་འབར་བ་ཐོགས་པ། རྡོ་རྗེ་ཕུར་བུ་སྲ་བས་རབ་ཏུ་འཇོམས་པར་བྱེད་པ། མཐུ་ཆེན་པོ་གཡོག་བཞི་འབུམ་ལྔ་ཁྲི་དང་ལྡན་པ། འཇིག་རྟེན་གྱི་
ཁམས་འདི་ཀུན་ཏུ་སྣང་བར་བྱེད་ཅིང་རྡོ་རྗེའི་རིགས་ཀྱི་གཞོན་ནུ་དང། རྡོ་རྗེའི་བེ་ཅོན་དང། རྡོ་རྗེའི་སྙིང་པོ་དང། རྡོ་རྗེའི་ཏོག་དང། རྡོ་རྗེའི་སྣང་བ་དང། རྡོ་རྗེ་སྔོན་པོ་དང་

[336B] གསང་བའི་རྡོ་རྗེ་དང། འཁོར་ལོ་རྡོ་རྗེ་ལ་སོགས་པ་དང། རྡོ་རྗེའི་དམག་དཔོན་ཆེན་པོ་རྣམས་དང། དམག་སྐྱོང་རྣམས་དང། ས་སྐྱོང་རྣམས་དང། རྡོ་རྗེ་རིགས་པའི་རྒྱལ་པོ་
ཡང་དག་པ་དང། ཡང་དག་པ་མ་ཡིན་པ་ཡང་དག་པར་རྟོགས་པ་རྣམས་དང། རྡོ་རྗེའི་ཡུམ་རྣམས་དང། རྡོ་རྗེ་རྣམ་པར་འདྲེན་རྣམས་དང་ལྷན་ཅིག་ཏུ་རྡོ་རྗེ་གཞོན་ནུའི་
གདོན་རྣམས་དང། རྡོ་རྗེ་གནོན་པོ་རྣམས་དང། རྡོ་རྗེ་རྨི་ལམ་ངན་བྱེད་རྣམས་ཡང་དག་པར་བསྐུལ། རྣམ་པར་བསྐུལ་ཞིང་འཁོར་གྱི་ཁྱམས་ཆེན་པོར་འདུས་པ་ཀུན་སྣང་
བར་བྱེད། རྣམ་པར་སྣང་བར་བྱེད། གསལ་བར་བྱེད། རྣམ་པར་གསལ་བར་བྱེད། རབ་ཏུ་དགའ་བར་བྱེད། ཡང་དག་པར་བསྐུལ། སོ་སོར་བསྐུལ་ཞིང་བཅོམ་ལྡན་
འདས་ག་ལ་བ་དེར་སོང་སྟེ་བླ་གོས་ཕུད་ནས་ཞབས་ལ་ཅོད་པན་གྱིས་གཏུགས་ཏེ་ལན་གསུམ་དུ་བསྐོར་བ་བྱས་ནས་ཐལ་མོ་སྦྱར་ཏེ་ཕྱོགས་གཅིག་ཏུ་འདུག་གོ། དེ་ནས་
བཅོམ་ལྡན་འདས་ཀྱིས་རྗེས་སུ་ཡི་རང་བ་མཛད་དེ། རྡོ་རྗེ་འཆང་ཁྱོད་སོང་ལ་ལྷ་རྣམས་དང། ལྷའི་བུ་རྣམས་དང། ལྷ་མ་ཡིན་རྣམས་དང། ལྷ་མ་ཡིན་གྱི་བུ་རྣམས་དང་
རླུང་ལྷ་རྣམས་དང། རླུང་ལྷའི་བུ་རྣམས་དང། ནམ་མཁའ་ལྡིང་རྣམས་དང་ནམ་མཁའ་ལྡིང་གི་བུ་རྣམས་དང། འདུས་པ་ཆེན་པོའི་བར་དག་སྒྲ་འབྱིན་ཅིང་ཉམ་ཐག་

[337A]༄༅། །པ་མྱོང་བ་རྣམས་ཀྱི་བསམ་པ་རྫོགས་པར་གྱིས་ཤིག་དེ་ནས་རྡོ་རྗེ་འཆང་སྟན་ལས་ལངས་ཏེ་ལྷ་དང། ལྷ་མ་ཡིན་དང་རླུང་ལྷ་དང། ནམ་མཁའ་ལྡིང་
དང། འབྱུང་པོའི་ཚོགས་ཀྱི་ནང་དུ་སོང་ནས་རྗེས་སུ་སྟོན་ཅིང་རྡོ་རྗེ་མཚོན་ཆའི་མེ་སྒྲོན་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། རྫུ་འཕྲུལ་གྱིས་སྟོང་གསུམ་
གྱི་སྟོང་ཆེན་པོའི་འཇིག་རྟེན་གྱི་ཁམས་སུ་མེ་ལྕེ་འབར་བའི་འོད་འཕྲོ་བ་དང། མེ་སྟག་རྣམ་པར་འཕྲོ་བ་དང། ལྕེ་འབེབས་པའི་གློག་རྣམས་ཀྱིས་འཇིག་རྟེན་གྱི་ཁམས་རྣམས་
གཟིར་ཏོ། །དེ་ནས་བསྐལ་པ་ཆེན་པོ་སྔར་རྨི་ལམ་དང། ཆུ་དང་གངྒཱའི་ཀླུང་གི་བྱེ་མའི་གྲངས་ཀྱི་ཚད་ཙམ་དག་གིས་མདངས་དང། གཟི་བརྗིད་དང། ཚངས་པར་སྤྱོད་པ་
དང། གཙང་མ་དང། བཟོད་པ་དང། ཚུལ་ཁྲིམས་དང། བརྟུལ་ཞུགས་དང། དཀའ་ཐུབ་དང། རང་གི་ལོངས་སྤྱོད་ཐམས་ཅད་ལས་བྱུང་བའི་ལས་གྲུབ་པའི་རྡོ་རྗེ་དེ་བྱང་ཆུབ་
སེམས་དཔའ་ལག་ན་རྡོ་རྗེ་དེའི་ལག་ཏུ་བྱིན་ནོ། །དེ་ནི། སངས་རྒྱས་བཅོམ་ལྡན་འདས་རྣམས་ཀྱི་གསུང་རབ་གྱི་ཆོས་སྟོན་པར་གྱུར་པ་དགྲ་བཅོམ་པ་རྣམས་ཀྱི་ཆོས་དང་
ཚུལ་ཁྲིམས་དང། ཏིང་ངེ་འཛིན་བྱེད་པ། བྱང་ཆུབ་སེམས་དཔའ་རྣམས་ཀྱི་ཕ་རོལ་ཏུ་ཕྱིན་པ་དང། ཚུལ་ཁྲིམས་དང། བཟོད་པ་དང། སྙིང་རྗེ་བྱེད་བ། རང་གི་རྡོ་རྗེ་དང་

[337B] དཀྱིལ་འཁོར་དང། བཀླགས་པའི་ཚུལ་དུ་གྱུར་པ། དྲག་པོ་དང། དབང་པོ་དང། གཤིན་རྗེ་དང། ཆུ་ལྷ་དང། ལུས་ངན་དང། རླུང་ལྷ་དང། ནམ་མཁའ་
ལྡིང་གདུལ་དཀའ་བ་རྣམས་འདུལ་བ་སྟེ། དེ་ལྟར་དེ་ལས་བྱུང་བའི་བཅོམ་ལྡན་འདས་ཁྲོ་བོ་དྲག་པོ་རྣམས་རྨོངས་པར་བྱེད་པ། སྒྱུ་དང་ལྡན་པ་རྣམས་རྨུགས་པར་བྱེད་པ། སྡང་
བ་རྣམས་སྐྱོང་པ། རྨོངས་པ་རྣམས་འཇིགས་པ། དམ་པོ་རྣམས་རྩད་ནས་འདོན་པ། རྒྱས་པ་རྣམས་སྤུར་མར་རློག་པ། ཡོན་པོ་རྣམས་སྲོང་བ། གཅོད་པ་རྣམས་སྙིང་རྗེས་བྱེད་བ་
འབྱུང་པོ་རྣམས་སྐྲག་པར་བྱེད་པ། སྲིན་པོ་རྣམས་སྡངས་པར་བྱེད་པ། རང་གི་གསང་སྔགས་རྣམས་རྫོགས་པར་བྱེད་པ། གཞན་གྱི་གསང་སྔགས་རྣམས་ཕུར་བུས་འབེབས་
པ༑ ནུས་པ་རྣམས་སྟོན་པར་བྱེད་པ། གསོད་པར་བྱེད་པ་གསོད་པ། གནོད་པར་བྱེད་བ་ཕུང་བར་བྱེད་པ་དེ་དེར་སོང་ནས་ལྷ་རྣམས་དང་ལྷའི་བུ་རྣམས་དབང་དུ་བྱེད་དེ། དེ་ལྟར་
དྲག་པོ་དྲག་པོ་གྲུབ་པ་དང། ཁྱབ་འཇུག་པ་ཁྱབ་འཇུག་པ་དང་ལྷ་མ་ཡིན་པ་ལྷ་མ་ཡིན་གྲུབ་པ་དང། དེ་དག་སྤྱིར་བསྐུལ་ཞིང་དཀྱིལ་འཁོར་དུ་འཇུག། སྐྱོད་པར་བྱེད་
མཐུ་སྟོན་པར་བྱེད། བརྗེད་པར་བྱེད། རྣམ་པར་སྐྲག་པར་བྱེད་དོ་།སྟོབས་བཅུའི་དགོངས་པ་བཀའ་སྩལ་པའི་རྡོ་རྗེ་འཆང་གིས་མི་ཕམ་པ་མེ་ལྟར་རབ་ཏུ་རྨོངས་བྱེད་ཅེས་བྱ་བའི་

[338A]༄༅། །གཟུངས་གསུངས་པ་དང། གཟུངས་འདིའི་སྟོབས་དང། བདེན་པའི་བྱིན་གྱི་རླབས་ཀྱིས་འོད་ཀྱི་འོད་ཟེར་གྱི་དཀྱིལ་འཁོར་ཆེན་པོ་ལས་བྱུང་བའི་འོད་ཟེར་རྣམས་
ཀྱིས་རྡོ་རྗེ་དང་བཅས་པའི་ལག་ན་རྡོ་རྗེ་བསྐུལ་ནས་འོད་དེས་དེ་རབ་ཏུ་དགའ་སྟེ་རྡོ་རྗེ་ལས་སྣང་བ་བཀྱེ་བ་རྣམས་ཀྱིས་ས་གསུམ་གྱི་སྟོན་གྱི་སྐར་མ་དང། ཟླ་བའི་འོད་ཟིལ་དུ་
བརླགས་པར་བྱས་ནས་སྣང་བ་གཅིག་པུར་བྱེད་ཅིང་རྒྱ་མཚོ་ཆེན་པོ་ནི། སྐེམ། རིའི་རྒྱལ་པོ་རི་རབ་ནི། གཡོ་བར་བྱེད། གློག་གི་འཁོར་ལོ་དང། ལྕེ་འབེབས་པའི་འབྲུག་
ནི༑ བསྒྲགས། སྒྲ་དྲག་པོ་ནི། ཕྱུང། བསྒྱིངས་པའི་སྒྲ་ནི་བསྒྲགས། སྐྲག་པར་ནི། བྱས་སོ། །དེ་ན་རྡོ་རྗེ་མི་ཕམ་པ་མེ་ལྟར་རབ་ཏུ་རྨོངས་བྱེད་ཅེས་བྱ་བའི་གཟུངས་མེ་ལྕེ་
འོད་འཕྲོ་ཆེན་པོ་ཁོང་ན་འདུག་པ། སྐྲ་ཚོགས་གསེར་དང་རིན་པོ་ཆེ་འདྲ་བ། རྡོ་རྗེ་འཆང་བ་རྡོ་རྗེའི་བུ་མོ་ཞེས་བྱ་བའི་བཅོམ་ལྡན་འདས་མ་དེས་ལན་གསུམ་བསྐོར་བ་
བྱས་ནས་ཡིད་ཆེས་མགྱོགས་པའི་ཤུགས་འོད་འཕྲོ་ཞིང་འབར་བ་ལྟ་བུར་དྲག་པས། བྱང་ཆུབ་སེམས་དཔའ་སེམས་དཔའ་ཆེན་པོ་རྫུ་འཕྲུལ་ཆེན་པོ་ལ་སྐྱབས་སུ་སོང་
ངོ། །དེ་འོངས་པ་དང། འཕགས་པ་རྡོ་རྗེ་འཆང་གིས་སྨྲས་པ་སྐལ་བ་ཆེན་པོ་དགེ་མ། དེ་བཞིན་གཤེགས་པའི་ཏིང་ངེ་འཛིན་གྱི་སེམས་དང་ལྡན་མ་འདི་དག་ལ་ལག་ཆ་དང་

[338B]དེ་ནས་གཟུངས་ཀྱིས་སྨྲས་པ། འདི་དག་བཀའ་སྩལ་པ་དེ་བཞིན་དུ་བགྱིའོ། །ཞེས་ལན་གསུམ་ཚིག་ཏུ་སྨྲས་སོ། །ཐོར་ཚུགས་གསུམ་མ་
ས་གསུམ་དང། དུས་གསུམ་དང། དྲག་པོའི་རྩེ་གསུམ་དང། ཁྱབ་འཇུག་གི་འཁོར་ལོ་དང། གཤིན་རྗེའི་བེ་ཅོན་དང། ལུས་ངན་གྱི་དབྱུག་ཐོ་དང། དབང་པོའི་རྡོ་རྗེ་དང། ཆུ་ལྷའི་
ཞགས་པ་དང། ལོག་འདྲེན་རྣམས་ཀྱི་བགེགས་དང། ལྷ་མ་ཡིན་རྣམས་ཀྱི་སྒྱུ་དང། རླུང་ལྷ་རྣམས་ཀྱི་གཟི་དང། ཤུགས་དང། གྲུབ་པ་རྣམས་ཀྱི་རྨོངས་བྱེད་དང། མ་མོའི་ཚོགས་
རྣམས་ཀྱི་གཅོད་པ་དང། ཀླུ་རྣམས་ཀྱི་དམ་ཚིག་དང། དུག་དང་ཁྲོ་བོ་དང། གནོད་སྦྱིན་དང། སྲིན་པོ་དང། མི་འམ་ཅི་དང། ཤ་ཟ་དང། འབྱུང་པོ་དང། ཚངས་པའི་སྲིན་པོ་དང་
གྲུལ་བུམ་དང། བདེན་བྲལ་དང། གནོན་པོ་དང། རོ་ལངས་ཀྱི་སྐབས་སུ་རྒོལ་བ་རྣམས་དང། དེ་བཞིན་དུ་ཐམས་ཅད་ཀྱང་སྐྱོངས་ཤིག་།མིག་གི་འཛུམ་པ་ཙམ་གྱིས་ཡུད་ཙམ་
ལ་ཐམས་ཅད་མཆོད་ནས་ལག་ན་རྡོ་རྗེ་ལ་སྙིང་པོ་འདི་ཕུལ་ཏེ་སྨྲས་པ། དཀོན་མཆོག་གསུམ་ལ་ཕྱག་འཚལ་ལོ། །གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་དྲག་པོ་ལ་
ཕྱག་འཚལ་ལོ། །ཏདྱ་ཐཱ། ཏ་ཐཱ་ག་ཏ་ས་མཱ་དྷ་དྷཱི་ར་ཎི་མ་ཧཱ་ཨཱ་བརྟ་ཡི་ཥྱཱ་མི། ཨ་ཧི་བཛྲེ། ཀུ་ཊི་ལེ། ཀོ་ཊི་པཱ་བ་ཀཱ་ཀུ་ལ་ཤི་ཁི། ཀ་པི་ལ་ཀེ་ཤི། ཏ་ཊི་ཙི་ཊི་མི་ཊི་མི་ཀརྐ་

[339A]༄༅། །ཊ་མུ་ཊི་བ་ཊ་ཊི་བཛྲེ། མ་ཧཱ་བི་དཧུ་ལ་ལོ་ལེ། པུ་གུ་པུ་ལུ། སུ་མུ་སུ་མུ། ས་ར་ས་ར། ཕཊ་ཕཊ། སུ་དཡོ་ཏེ། པིཾ་ག་ལེ་ཙི་ཏེ། བི་ཙ་ཊི། ཛྭ་ལ་ཊི། ཛྭ་ལ་པིངྒ་ལེ་སརྦ་དེ་བ་ག་ཎ། པྲ་ཧ་
ར་ཎ་མཱ་ཡཱ། སིདྡྷ་དཱ་ཡི་ཀེ་སུ་རུ་ཀེ་ཀུ་རུ་ཀ་བཛྲ་གྷོ་ཎེ། བཛྲ་དྲྀ་ཌྷ། སཱ་ར་པྲ་ཧ་ར་ཎེ། རཏྣ་ཏྲ་ཡ། ད་ཀྲི་ལ་བུདྡྷེ་ཏེ། བཛྲ་དྷ་ར་བི་ཤྭ་ས་ནི་ཀ་ཨ་པྲ་ཏི་ཧ་ཏ་པྲ་མརྡ་ནི་སཱཧཱ། གང་
གསང་སྔགས་འདི་རྗེས་སུ་དྲན་ནས་ཀློག་གམ་སྒོམ་མམ། འཛིན་པ་དེ་ཐོས་ན། ངན་འགྲོ་ལོག་པར་ལྟུང་བར་འགྲོ་བར་མི་འགྱུར་རོ། །འཇིག་རྟེན་པ་དང། འཇིག་རྟེན་ལས་
འདས་པའི་དཀྱིལ་འཁོར་ཐམས་ཅད་ལ་མཆོད་པ་བྱས་པར་འགྱུར་རོ་།དམ་ཚིག་དང། ཕྱག་རྒྱ་ལ་ཞུགས་པར་འགྱུར་རོ། །བསམ་བ་དང་རྗེས་སུ་ཡི་རང་བས་འགུགས་
པར་བྱེད་དོ། །དུག་དང། གསང་སྔགས་དང། མདུད་པ་དང། རྡེག་པ་དང། འཆིང་བའི་འཇིགས་པ་ལ་སོགས་པ་རྣམ་པར་སྐྲག་པར་བྱེད་དོ་།དེ་ནས་ལྷ་དང། ལྷའི་
བུ་དེ་དག་གིས་དེའི་མཐུས་བཅོམ་ལྡན་འདས་རྡོ་རྗེ་འཆང་དེའི་རྣམ་པར་རོལ་པ་དང། བཅོམ་ལྡན་འདས་ཀྱིས་གསུངས་པ་རྣམ་པ་མང་པོ་དུ་མ་ཡང་མྱོང་ནས་སྟེང་གི་
གནས་གཙང་མ་དང། འོག་མིན་གྱི་ལྷ་དང། འཇིག་རྟེན་གྱི་ཁམས་གཞན་ན་གནས་པ་དག་གིས་འོད་དང་ལྡན་པའི་མེ་ཏོག་དང། བདུག་པའི་སྤྲིན་དང། རིན་པོ་ཆེ་

[339B]བསྟོད་དེ། སྙན་ཅིང་ཟབ་ལ་རྔ་སྒྲ་ལྟ་བུ་དང། བསིལ་བ་དང་བསོད་ནམས་ཀྱི་ཚིགས་སུ་བཅད་པ་དག་ཀྱང་སྨྲས་
སོ༑ ༑བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་ནས་དགེ་སློང་དེ་དག་དང། བྱང་ཆུབ་སེམས་དཔའ་དེ་དག་དང། ཐམས་ཅད་དང་ལྡན་པའི་འཁོར་དེ་དག་ཡི་རང་སྟེ་
བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ། །འཕགས་པ་རྡོ་རྗེ་མི་ཕམ་པ་མེ་ལྟར་རབ་ཏུ་རྨོངས་བྱེད་ཅེས་བྱ་བའི་གཟུངས་རྫོགས་སོ།། །།རྒྱ་གར་གྱི་
མཁན་པོ་ཛི་ན་མི་ཏྲ་དང། དཱ་ན་ཤཱི་ལ་དང། ཞུ་ཆེན་གྱི་ལོཙྪ་བ་བནྡྷེ་ཡེ་ཤེས་སྡེས་བསྒྱུར་ཅིང་ཞུས་ཏེ་སྐད་གསར་བཅད་ཀྱིས་ཀྱང་བཅོས་ནས་གཏན་ལ་ཕབ་པ་